作者:盧綸
標題:奉陪侍中游石筍溪十二韻
內容:朝日照靈山，山溪浩紛錯。圖書無舊記，鯀禹應新鑿。雙壁瀉天河，一峰吐蓮萼。潭心亂雪卷，巖腹繁珠落。彩蛤攢錦囊，芳蘿嫋花索。猿群曝陽嶺，龍穴腥陰壑。靜得漁者言，閑聞洞仙博。欹松倚朱幰，廣石屯油幕。國泰事留侯，山春縱康樂。間關殊狀鳥，爛熳無名藥。欲驗少君方，還吟大隱作。旌幢不可駐，古塞新沙漠。